SKRIFTLIG FORESPØRGSEL E-2025/03

af Mihail Papayannakis (GUE/NGL) til Kommissionen

(17. juni 2003)

Om: Udslip af clophen

Kan Kommissionen efter det nylige udslip af clophen fra den elektriske koblingsstation i kælderen til en bygning på Syntagma-pladsen (Athen) oplyse, hvor langt man er nået med den overtrædelsesprocedure, som Kommissionen i april 2000 indledte imod Grækenland, eftersom det havde forsømt at forelægge en fortegnelse over apparater, en plan for bortskaffelse af apparater og en skitseret plan for indsamling og efterfølgende bortskaffelse af apparater, som ikke skulle optages i fortegnelser efter artikel 4, stk. 1, og artikel 11 i direktiv 96/59/EF(1)? Ved Kommissionen, hvor og hvordan de millioner af euro, der var afsat til det operationelle miljøprogram vedrørende forvaltning og bortskaffelse af giftigt affald, er blevet brugt fra 1994 og frem til i dag?

(1) EFT L 243 af 24.9.1996, s. 31.

Svar afgivet på Kommissionens vegne af Margot Wallström

(7. august 2003)

Ifølge artikel 4 i Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT) har medlemsstaterne pligt til at udarbejde fortegnelser over apparater med et PCB-indhold på mere end 5 dm3 og sende Kommissionen en sammenfatning af disse fortegnelser. Desuden skal medlemsstaterne ifølge direktivets artikel 11 opstille planer for dekontaminering og/eller bortskaffelse af apparater, der er optaget i fortegnelserne, og de heri indeholdte PCB og underrette Kommissionen om disse planer, samt opstille en skitseret plan for indsamling og efterfølgende bortskaffelse af de apparater, som ikke skal optages i fortegnelser efter artikel 4, stk. 1.

I sin dom af 5. juni 2003 (sag C-83/02) udtalte Domstolen, at Den Hellenske Republik har tilsidesat sine forpligtelser i henhold til Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT), idet den ikke inden for den fastsatte frist har udarbejdet en sammenfatning af fortegnelserne over apparater med et PCB-indhold på mere end 5 dm3, en plan for dekontaminering og/eller bortskaffelse af apparater, der er optaget i fortegnelserne, og de heri indeholdte PCB samt en skitseret plan for indsamling og efterfølgende bortskaffelse af de apparater, som ikke skal optages i fortegnelser, således som det er foreskrevet i direktivets artikel 4, stk. 1, og artikel 11.

Ifølge EF-traktatens artikel 228 skal Grækenland gennemføre de til dommens opfyldelse nødvendige foranstaltninger. Træffer Grækenland ikke de foranstaltninger, der er nødvendige for at efterkomme Domstolens dom, kan Kommissionen ifølge artikel 228 indbringe sagen for Domstolen.

I det operationelle program på miljøområdet for perioden 1994-1999 var der faktisk opført en foranstaltning (mål 2.5) med EU-støtte på ca. 32 mio. EUR til projekter vedrørende affald og håndtering af giftigt affald.

Under denne foranstaltning har de græske myndigheder hovedsagelig medfinansieret projekter og tiltag vedrørende ikke-farligt affald. Kommissionen har modtaget en liste over de medfinansierede projekter og de tilhørende budgetter og vil med glæde sende det ærede medlem en kopi heraf, hvis han skulle ønske det.